Na temelju članka 19. stavka 5. Odluke o javnim priznanjima Općine Jelenje („Službene novine Općine Jelenje“ 58/23.)  i članka 33. stavka 1. točke 23. Statuta Općine Jelenje („Službene novine Općine Jelenje“ 59/23. i 82/25.), Općinsko vijeće Općine Jelenje na 8. sjednici održanoj 15. rujna 2026. donosi

ODLUKU
o proglašenju počasne građanke Općine Jelenje

Članak 1.
Počasnom građankom Općine Jelenje proglašava se 
VESNA TOLJANIĆ-BRDAR dr. med. 
koja je svoj profesionalni život posvetila djeci i njihovom zdravlju. Svojim stručnim znanjem, iskustvom, predanošću i ljudskim pristupom pridonijela je unaprjeđenju i kvaliteti pedijatrijske zdravstvene skrbi. Svojim radom bila je važan dio odrastanja brojnih generacija djece koje će je pamtiti ne samo kao iznimno profesionalnu liječnicu već i kao osobu koja je svojim razumijevanjem, toplinom i susretljivošću ulijevala povjerenje u trenucima kada je obiteljima to bilo najpotrebnije. Svojim je radom ostavila trajan i vrijedan trag u životu Općine Jelenje

Članak 2.
Vesni Toljanić-Brdar uručiti će se javno priznanje za počasnu građanku Općine Jelenje na svečanoj sjednici Općinskog vijeća koja će se održati dana 25. rujna 2026. godine.

Članak 3.
Ova Odluka stupa na snagu danom objave u „Službenim novinama Općine Jelenje”. 

